Secretarul general al ONU, Antonio Guterres, a declarat, în cadrul prezentării priorităţilor sale pe anul curent în faţa Adunării Generale, că omenirea se îndreaptă spre haos.
El şi-a exprimat regretul pentru disensiunilor fără precedent din Consiliul de Securitate, care nu reuşeşte să reacţioneze la „conflictele îngrozitoare” tot mai numeroase, transmite AFP, citat de Agerpres.
„Unele guverne ignoră şi subminează înseşi principiile multilateralismului, fără a da socoteală. Consiliul de Securitate, principalul instrument al păcii mondiale, este în impas din cauza faliilor geopolitice”, a spus bărbatul.
„Nu este prima oară când Consiliul este divizat. Dar este cel mai grav. Disfuncţia actuală este mai adâncă şi mai periculoasă”, a apreciat secretarul general.
Antonio Guterres a remarcat că „în timpul războiului rece, mecanisme bine stabilite au ajutat la gestionarea relaţiilor între superputeri”, dar „în lumea multipolară de astăzi, lipsesc astfel de mecanisme. Lumea noastră intră într-o eră de haos” şi „vedem rezultatele: un ‘care pe care’ periculos şi imprevizibil, complet nesancţionat”.
Totodată, oficialul şi-a exprimat îngrijorarea privind noua proliferare nucleară şi dezvoltarea „unor noi mijloace de a ne ucide unii pe alţi şi – pentru omenire – de a se şterge de pe faţa pământului”.
„E atâta mânie şi ură şi zgomot în lumea de astăzi. Se pare că în fiecare zi, cu cea mai mică ocazie, e război. Conflicte îngrozitoare care ucid şi mutilează civili la niveluri record. Războaie ale cuvintelor. Războaie teritoriale. Războaie culturale”, a mai spus Guterres.
Unul din subiectele asupra cărora secretarul general a insistat în discursul său a fost conflictul între Israel şi Hamas.
Bărbatul a avertizat asupra pericolelor unui eventual asalt israelian asupra punctului de trecere a frontierei cu Egiptul de la Rafah, în sudul Fâşiei Gaza, unde s-au adunat sute de mii de palestinieni: „O astfel de acţiune ar spori exponenţial ceea ce deja este un coşmar umanitar, cu consecinţe regionale incalculabile”.
Antonio Guterres a cerut „un armistiţiu umanitar imediat” şi eliberarea tuturor ostaticilor.